钦定古今图书集成/方舆汇编/职方典/第1383卷 > 《琼州惠通泉记》前人
## 钦定古今图书集成/方舆汇编/职方典/第1383卷 > 《琼州惠通泉记》前人

《禹贡》：济水入于河，溢为荥河，南曰荥阳河，北曰荥泽
沱潜本梁州，二水亦见于荆州。水行地中，出没数千
里外，虽河海不能绝也。唐相李文饶好饮惠山泉，置
驿以取水。有僧言长安昊天观井水与惠山泉通，杂
以他水十馀缶试之，僧独指其一曰：“此惠山泉也。”文
饶为罢水驿。琼州之东五十里，曰三山庵，庵下有泉，
味类惠山。东坡居士过琼庵，僧惟德以水饷焉，而求
为之名，名之曰“惠通。”元符二年六月十七日记。